**Ljudje potrebujemo prebujenje in mir!**

21. septembra se je poslovilo poletje in stopili smo na prag novega obdobja, v jesenski čas. Letošnje poletje nas je opomnilo in upam, tudi prebudilo v zavesti, da narava še vedno igra najpomembnejšo vlogo na zemlji in da smo ljudje krhka bitja sredi tega dogajanja. Neurja, drevesolomi, poplave, narasle stiske ljudi, so nam odstrli napake človeških ravnanj v preteklosti, ko je človek hlepel po nenehnem materialnem, po več, bolje, višje...premalo pa po razvoju lastne osebnosti, odnosa do narave, univerzuma. Hlepenje po materialnem je stopilo v ospredje dejanj tako posameznikov kot družb v celoti, ki so grobo posegali po naravnih virih, od katerih je odvisen vsak državljan in vsak zemljan. Kopičenje bogastva, nenehno teženje k hedonističnemu načinu življenja (uživati na vsakem koraku), pretirano izkoriščanje naravnih bogastev, je zaslepilo ljudi. In zdaj smo prispeli na rob sprejemljivosti teh stanj – podnebne spremembe, naravne katastrofe ter povzročene vojne v številnih delih sveta nam izstavljajo račun!

Ljudje smo se v preteklosti preveč razvadili. Prišel je čas streznitve in čas, ki kliče po spremembi načina življenja slehernega posameznika, pa naj bo to otrok, mladostnik ali odrasla oseba.

Deklica z rastočo knjigo, ki že leta spremljam to dogajanje v družbi in v svetu, predvsem pa razmišljam o videnem, želim spodbuditi globoko odgovornost pri vseh državljanih Slovenije, državljanih Evrope in sveta, da skupaj resno razmislimo, kaj lahko takoj naredimo za pozitivno spremembo, zdaj, danes in jutri.

21. september, ko nastopi jesen »blagostanja« v darovih narave, pa je tudi izjemno pomemben dan – **mednarodni dan miru**, ki nas usmerja k razmisleku o temeljni vrednoti mir. In na ta dan je idealna priložnost, da se odločimo narediti korak k nujni spremembi. Tema letošnjega mednarodnega dneva miru je **»Podnebni ukrepi za mir«.** Tema opozarja na pomen boja proti podnebnim spremembam, kot način za zavzemanje in zaščito miru po vsem svetu.

Generalni sekretar António Guterres ob mednarodnem dnevu miru sporoča: »Mir je v središču vsega našega dela pri Združenih narodih. Mir je veliko več kot le svet brez vojn. Pomeni odporne in stabilne družbe, kjer lahko vsi uživajo temeljne svoboščine in dosegajo napredek, namesto da se borijo za izpolnjevanje osnovnih potreb. Mir danes ogroža nova nevarnost: podnebna kriza, ki ogroža našo varnost, naše preživljanje in naša življenja.«

A na ta dan je pomembno opozoriti tudi na vojno, ki nerazumsko divja na pragu Evrope. Za skupno dobro bi bilo odlično, če bi odrasli »otroci« spoštovali vrednoto mir in se ne obnašali kot otroci v peskovniku ali otroci na šolskem igrišču, ki se »igrajo vojno«, v kateri seveda vsi preživijo nepoškodovani. Vojna v realnosti pomeni neskončno število mrtvih, žrtev, invalidov, razseljenih oseb, beguncev, siromakov, iznakaženih ljudi za vse življenje, čustveno-psihičnih invalidov, duševnih razvalin, predvsem pa neskončno trpljenje. Ali je vse to potrebno ljudem v 21. stoletju, ko imajo svet na dlani?

Človek, popoln čudež narave, ima veliko priložnost, da ustavi ta dogajanja. Kot rastoča deklica vas nagovarjam: otroke, mladostnike, odrasle – predvsem pa voditelje, ki odločate o usodah ljudi, da globoko razmislimo, kako s skupnimi močmi, zdravo pozitivno energijo, optimizmom, srčnostjo, pogumom, predanostjo, povezanostjo, sodelovanjem…pričeti spreminjati težko malodušje v optimistično atmosfero.

Čas, ki ga imamo na razpolago, teče za vse enako! A ne pozabimo, da se nam čas lahko tudi izteče, če ne bomo preudarno začeli s spremembami. Velik izziv je pred nami in človeštvom. Zato naj bo mednarodni dan miru - klic mladih odraslim – prebudimo se, začnimo aktivnosti za podnebne spremembe in aktivnosti za prenehanje sovražnih dejanj vojne. Zagotovimo pogoje za mir, umirjenost, kar potrebuje prav vsak.

Prebudimo se z ljubeznijo do Zemlje in človeštva na njej. Ne pozabimo na znamenite besede **Borisa Pahorja: »Edino ljubezen bo rešila človeštvo!«**

Meni pa je izjemno vredna tudi njegova misel: **»Dandanašnji smo pravzaprav siromašni zavoljo prevelike množice podob in vtisov; razmrvili smo svojo ljubezen in se ji oddaljili. Naredili smo prav narobe od tega, kar delajo čebele; raztrosili smo cvetni prah nad milijon predmetov in kljub tihemu glasu, ki nam to zanika, zmeraj še upamo, da bomo nekoč imeli toliko časa na razpolago, da bomo spet napolnili svoj izpraznjeni panj.«**

Srčno vas nagovarjam, da si pričnemo vsi prizadevati, da spet napolnimo izpraznjeni panj, prizadevati za večjo povezanost, za pravičnejšo delitev dobrin, več medsebojne podpore, predvsem pa za večjo mirnost v mislih, besedah in dejanjih.

Za razumsko preudarnost in skromnejši način življenja nam bo hvaležna Zemlja in ljudje, ki so se znašli v brezizhodnih stiskah. In za vse to potrebujemo MIR.

Vaša Rastoča deklica